ອົງການການຄ້າໂລກ ໄດ້ສະເໜີໃຫ້ ສປປ ລາວ ເຂົ້າເປັນສະມາຊິກແລ້ວ
ອົງການການຄ້າໂລກ WTO ໄດ້ສະເໜີໃຫ້ ສປປ ລາວ ປະເທດ ຄອມມີວ ນີສທີ່ຍາກຈົນ ປົກຄອງໂດຍພັກການເມືອງພັກດຽວນັ້ນ ເຂົ້າໄປເປັນສະມາຊິກໄດ້ ຫຼັງຈາກໄດ້ເຈລະຈາກັນຢ່າງຊ້າໆມາ ເປັນເວລາຫຼາຍປີ ຊຶ່ງໃນໄລ ຍະດັ່ງກ່າວນີ້ ສປປ.ລາວ ຊຶ່ງເປັນ ປະເທດທີ່ຕັ້ງຢູ່ໃນຂົງເຂດເອເຊຍຕາເວັນອອກສຽງໃຕ້ ໄດ້ຫັນເຫ ການເສດຖະກິດຂອງຕົນ ອອກຈາກເສດຖະກິດລວມສູນ ທີ່ຢູ່ພາຍ ໃຕ້ການຄວບຄຸມຂອງລັດນັ້ນ ໄປສູ່ເສດຖະກິດທີ່ອິງໃສ່ຕະຫຼາດ. ຫຼັງຈາກໄດ້ເຈລະຈາຕໍ່ຮອງກັນມາໄດ້ 15 ປີ ອົງການການຄ້າໂລກ ຫຼື WTO ກໍໄດ້ເຊື້ອເຊີນຢ່າງເປັນທາງການ ໃຫ້ລາວເຂົ້າໄປເປັນສະມາຊິກຂອງຕົນ ເມື່ອວັນສຸກຜ່ານມານີ້. ການເຊື້ອເຊີນດັ່ງກ່າວແມ່ນເປັນການຮັບຮູ້ ເຖິງຄວາມພະຍາຍາມສູ້ຊົນຂອງ ສປປ ລາວ ໃນການປ່ຽນແປງກົດໝາຍແລະນະໂຍບາຍຕ່າງໆໃຫ້ສອດ ຄ່ອງກັບຂໍ້ກໍານົດຂອງອົງການການຄ້າໂລກ ແລະຄວາມຮຽກຮ້ອງຕ້ອງການເພື່ອເຂົ້າຫາຕະຫຼາດ ຂອງຫຼາຍກວ່າ 150 ສະມາຊິກຂອງອົງການ. ນອກນີ້ແລ້ວ ກໍເປັນຍ້ອນວ່າ ສປປ.ລາວ ມີການເຕີບໂຕທາງເສດຖະກິດ ຢ່າງສະໝໍ່າສະເໝີ ໃນອັດຕາສະເລ່ຍສູງກວ່າ 6 ເປີເຊັນ ຕະຫຼອດຫຼາຍປີທີ່ຜ່ານມານີ້ ຊຶ່ງປີນີ້ອາດຈະເຕີບໂຕເຖິງ 8 ເປີເຊັນໄດ້ ຊຶ່ງຈະເປັນອັດ ຕາທີ່ສູງທີ່ສຸດໃນຂົງເຂດເອເຊຍຕາເວັນອອກສຽງໃຕ້. Michael Ewing-Chow ປະທານສູນກາງກົດໝາຍສາກົນຂອງ WTO ປະຈໍາສິງຄະໂປ ກ່າວວ່າ ການເປັນສະມາຊິກຂອງ ສປປ.ລາວ ໝາຍເຖິງການໄດ້ຮັບຜົນປະໂຫຍດຕ່າງໆຈາກ WTO ແຕ່ໃນຂະນະດຽວກັນ ມັນກໍເປັນສັນຍານ ບອກເຖິງການປ່ຽນແປງຂັ້ນພື້ນຖານຫຼາຍກວ່າ ສໍາລັບສປປ.ລາວ. ທ່ານ ຢູອິງ ຊາວ ກ່າວວ່າ: “ຄຸນຄ່າໂຕຈິງຂອງລາວ ແທ້ໆແລ້ວ ກໍແມ່ນວ່າ ລາວກໍາລັງຫັນເຫການເສດຖະກິດຂອງຕົນ ອອກຈາກການເປັນເສດ ຖະກິດທີ່ລວມສູນແລະວາງແຜນໂດຍສູນກາງ ໃນອະດີດນັ້ນ ໄປສູ່ລະບົບທີ່ ບັດນີ້ ເຂົາເຈົ້າສຶກສາເບິ່ງວິທີການທີ່ດີທີ່ສຸດ ເພື່ອຈະສ້າງຕັ້ງ ວິສາຫະກິດ ຕະຫຼາດເສລີໃນປະເທດຂອງຕົນ.”ສປປ ລາວ ຊຶ່ງເປັນປະເທດນ້ອຍ ທຸກຈົນ ແລະບໍ່ມີທາງອອກສູ່ທະເລນັ້ນ ແມ່ນປົກຄອງໂດຍພັກຄອມມີວນີສພັກດຽວ ທີ່ໄດ້ເຂົ້າກໍາອໍານາດ ໃນປີ 1975 ນັ້ນ ເປັນຕົ້ນມາ.
ດັ່ງດຽວກັບບັນດາປະເທດຄອມມີວນີສສ່ວນໃຫຍ່ ເສດຖະກິດຂອງລາວແມ່ນຖືກຄວບຄຸມໂດຍສູນກາງ ກໍຄືລັດຖະບານ ທີ່ໄດ້ເຂົ້າຮ່ວມກຸ່ມກັບບັນດາປະເທດໃນອະດີດສະຫະ ພາບໂຊຫວຽດ. ແຕ່ຈາກກາງຊຸມປີ 1980 ເປັນຕົ້ນມາ ລັດຖະບານ ສປປ ລາວ ໄດ້ ຄ່ອຍໆກ້າວໄປສູ່ ລະບົບເສດຖະກິດ ທີ່ອາໄສຕະຫຼາດຫຼາຍຂຶ້ນ. ມາບັດນີ້ ສປປ.ລາວ ທີ່ຄັ້ງນຶ່ງເຄີຍເພິ່ງພາການຊ່ວຍເຫຼືອຈາກຕ່າງປະເທດ ນັ້ນ ກໍກໍາລັງກາຍມາເປັນຈຸດໝາຍປາຍທາງທີ່ສໍາຄັນແຫ່ງນຶ່ງ ຂອງການລົງທຶນຂອງຕ່າງປະເທດ ຊຶ່ງສະເພາະປີນີ້ມູນຄ່າການລົງທຶນໃນ ສປປ.ລາວ ແມ່ນສູງກາຍສອງພັນລ້ານໂດລາ. ສປປ.ລາວ ເປັນປະເທດສຸດທ້າຍໃນກຸ່ມ 10 ປະເທດສະມາຊິກອາຊ່ຽນ ທີ່ ຖືກຕ້ອນຮັບເຂົ້າສູ່ ອົງການການຄ້າໂລກ. ທ່ານ Peter Ungphakorn ເຈົ້າໜ້າທີ່ຝ່າຍຂໍ້ມູນຂອງ WTO ກ່າວວ່າ ຫຼັງຈາກ ສປປ.ລາວ ໄດ້ຮັບຮອງເອົາຂໍ້ຕົກລົງນັ້ນແລ້ວ ສະມາຄົມອາຊ່ຽນກໍຈະສາມາດປາກເວົ້າເປັນສຽງດຽວໄດ້ ຢູ່ໃນ WTO ນັ້ນ. ທ່ານ ພີເຕີ້ ອັງພະກອນ ກ່າວອີກວ່າ ການເປັນສະມາຊິກກໍອາດສາມາດຊ່ວຍສົ່ງເສີມການເຕີບໂຕຂອງເສດຖະກິດລາວຫຼາຍຂຶ້ນ ດັ່ງທີ່ໄດ້ເກີດຂຶ້ນ ກັບຈີນ ແລະຫວຽດນາມ ທີ່ເຄີຍມີລະບົບເສດຖະກິດລວມສູນເຊ່ນກັນນັ້ນ. ທ່ານ ອັງພະກອນ ກ່າວອີກວ່າ: “ນອກນີ້ແລ້ວ ກໍຈະເຮັດໃຫ້ລາວສາມາດດຶງດູດເອົາ ນັກລົງທຶນຕ່າງປະເທດໄດ້ຫຼາຍຂຶ້ນ ເພາະວ່າລາວຈະສະແດງໃຫ້ ໂລກຮູ້ວ່າຕົນ ສາມາດນໍາໃຊ້ຫຼັກການທີ່ຄາດການລ່ວງໜ້າໄດ້ ມີຄວາມໂປ່ງໃສ ແລະມີກົດເກນ ຕໍ່ການເສດຖະກິດຂອງຕົນໄດ້.” ປັດຈຸບັນນີ້ ບັນດາປະເທດລົງທຶນລາຍໃຫຍ່ທີ່ສຸດໃນລາວ ຍັງເປັນພາຄີ ການຄ້າ ແລະປະເທດເພື່ອນບ້ານທີ່ສໍາຄັນຂອງລາວອີກດ້ວຍ ຄື ຈີນ ໄທ ແລະ ຫວຽດນາມ.
ແຕ່ການລົງທຶນໂດຍສ່ວນໃຫຍ່ ແມ່ນໃນດ້ານຊັບພະຍາກອນທໍາມະຊາດ ເຊັ່ນການກະເສດ ໄຟຟ້ານໍ້າຕົກ ແລະການຂຸດຄົ້ນບໍ່ແຮ່ ຊຶ່ງສ່ວນໃຫຍ່ກໍ ແມ່ນສົ່ງອອກຂາຍ ໃຫ້ປະເທດເພື່ອນບ້ານເຊ່ນກັນ. ບັນດານັກວິເຄາະກ່າວວ່າ ການໄດ້ເຂົ້າເປັນສະມາຊິກຂອງ WTO ນັ້ນ ກໍໜ້າຈະຊ່ວຍໃຫ້ການລົງທຶນຂອງຕ່າງປະເທດແລະການຄ້າໃນລາວ ມີຄວາມຫຼາກຫຼາຍຂຶ້ນ ໂດຍຫັນໄປສູ່ພາກສ່ວນອື່ນໆນໍາ. Nicolai Imboden ເປັນຜູ້ອໍານວຍການບໍລິຫານ ສູນກາງຄວາມຄິດ ຫຼື Idea Center ທີ່ນະຄອນເຈນີວາ ປະເທດສວິດເຊີແລນດ໌ ຊຶ່ງເປັນກຸ່ມຈັດຕັ້ງທີ່ໃຫ້ການຊ່ວຍເຫຼືອແກ່ບັນດາປະເທດພວມພັດທະນາ ໃນເລື່ອງການ ລວມຕົວເຂົ້າຢູ່ໃນໂລກເສດຖະກິດ. ທ່ານ Imboden ກ່າວຕໍ່ວີໂອເອຜ່ານທາງສໄກ້ພ໌ ວ່າ ແຕ່ລາວຍັງບໍ່ສາມາດທີ່ຈະແຂ່ງຂັນກັບ ປະເທດອື່ນໆໄດ້ເທື່ອ ໃນຖານະເປັນຖານຜະລິດ ສະນັ້ນ ບໍລິສັດຕ່າງໆຂອງຢູໂຣບແລະອະເມຣິກາ ແມ່ນຈະເຂົ້າໄປລົງທຶນ ຊ້າກວ່າ. ທ່ານ ອິນໂບເດັນ ກ່າວວ່າ: “ໄທເປັນຜູ້ລົງທຶນທີ່ໃຫຍ່ຫຼາຍໃນລາວ. ບັດນີ້ ຫວຽດ ນາມກໍເລີ່ມແລ້ວ. ສິງຄະໂປກໍມີຫຼາຍຄືກັນ ຂ້າພະເຈົ້າຄິດວ່າ ເກົາຫຼີໃຕ້ກໍຈະເຂົ້າມານໍາ. ແລະ ດັ່ງທີ່ທ່ານຮູ້ຫັ້ນແຫລະ ເປັນທີ່ແຈ້ງຂາວວ່າ ເວລານີ້ ກໍາລັງມີການເຄື່ອນຍ້າຍຈາກຖານຜະລິດຕົ້ນທຶນຕໍ່າໃນປະເທດຈີນ ລົງໄປທາງພາກໃຕ້ ແລະຂ້າພະເຈົ້າຄິດວ່າ ລາວກໍຈະມີສ່ວນໄດ້ຮັບຜົນປະ ໂຫຍດຈາກການເຄື່ອນໄຫວດັ່ງກ່າວນີ້.” ສະມາຄົມອາຊ່ຽນ ມີແຜນການຈະຕັ້ງປະຊາຄົມເສດຖະກິດນຶ່ງຂຶ້ນມາ ໃນທ້າຍປີ 2015 ເພື່ອເຊື່ອມໂຍງຂົງເຂດທັງໝົດ. ສ່ວນຈີນກໍກໍາລັງວາງແຜນການທີ່ໃຊ້ຈ່າຍເງິນຫຼາຍພັນລ້ານໂດລາເຂົ້າໃສ່ ໃນໂຄງການລົດໄຟ ແລະຖະໜົນເຊື່ອມຕໍ່ຕ່າງໆ ຜ່ານລາວ.
ຜູ້ນຳ 50 ຄະນະ ຢືນຢັນຈະເຂົ້າຮ່ວມກອງປະຊຸມອາເຊັມ 9
(ຂປລ): ກອງປະຊຸມສຸດຍອດ ອາຊີ-ເອີຣົບ ຄັ້ງທີ 9 (ASEM-9) ທີ່ ສປປ ລາວ ເປັນເຈົ້າພາບຈັດຂຶ້ນໃນວັນທີ 05-06 ພະຈິກ 2012 ທີ່ນະຄອນຫລວງວຽງຈັນ. ມາຮອດ ປະຈຸບັນ ການກະກຽມຄວາມພ້ອມໂດຍສະເພາະແມ່ນໂຄງການກໍ່ສ້າງຕ່າງໆ ທີ່ຈະຮອງຮັບກອງປະຊຸມອາເຊັມ 9 ແມ່ນດຳເນີນໄປຕາມແຜນການ ແລະ ພ້ອມຮັບໃຊ້ກອງປະຊຸມ ສຸດຍອດຄັ້ງນີ້. ຂະນະດຽວກັນ ກໍມີ 51 ຄະນະ ຊຶ່ງມີ 49 ປະເທດສະມາຊິກອາເຊັມ, ສະຫະພາບເອີຣົບ ແລະ ກອງເລຂາອາຊຽນ, ໃນນັ້ນມີ 20 ປະເທດຈາກອາຊີ ແລະ ກອງເລຂາອາຊຽນ, ມີ 30 ປະເທດຈາກເອີຣົບ ແລະ ສະຫະພາບເອີຣົບ ແລະ ຈະໄດ້ຮັບຮອງເປັນສະມາຊິກໃໝ່ 3 ປະເທດຄື: ບັງກະລາເດັດ, ສະວິດ ແລະ ນອກແວ. ມາຮອດປະຈຸບັນ ມີຜູ້ນຳໄດ້ຕອບຢືນຢັນຈະເຂົ້າຮ່ວມແລ້ວ 50 ຄະນະ, ໃນນັ້ນ ມີລະດັບປະມຸກລັດ 14 ທ່ານ, ລະດັບຫົວໜ້າລັດຖະບານ 21 ທ່ານ, ລະດັບຮອງນາຍົກ 2 ທ່ານ, ລະດັບລັດຖະມົນ ຕີວ່າການ 12 ທ່ານ ແລະ ລະດັບລັດຖະມົນຕີຊ່ວຍວ່າການ 1 ທ່ານ. ພ້ອມກັນນີ້ ຍັງມີ 4 ປະເທດ ທີ່ສະເໜີເຂົ້າຢ້ຽມຢາມເປັນທາງການສອງຝ່າຍ ແລະ ມີ 13 ປະເທດຂໍພົບປະສອງຝ່າຍ.
ຂໍ້ມູນດັ່ງກ່າວ ໄດ້ຮັບການຖະແຫລງຈາກ ທ່ານ ດຣ. ທອງລຸນ ສີສຸລິດ, ຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ຕໍ່ສື່ມວນຊົນໃນວັນທີ 23 ຕຸລາ 2012 ທີ່ກະຊວງການຕ່າງປະເທດ ແລະ ໃນໂອກາດນີ້ ທ່ານຍັງໃຫ້ຮູ້ເຖິງ ຄວາມໝາຍສຳຄັນໃນການເປັນເຈົ້າພາບ ກອງປະຊຸມສຸດຍອດອາຊີ-ເອີຣົບ ຂອງ ສປປ ລາວ ໃນຄັ້ງນີ້ ຊຶ່ງຖືວ່າເປັນກຽດອັນສູງສົ່ງ, ເປັນເຫດການປະຫວັດສາດອັນຍິ່ງໃຫຍ່ ແລະ ສຳຄັນອັນໜຶ່ງ ໂດຍຈະມີບັນດາປະມຸກລັດ, ຫົວໜ້າລັດຖະບານຈາກພາກພື້ນອາຊີ ແລະ ເອີຣົບ ເຂົ້າ ຮ່ວມ; ເປັນໂອກາດອັນດີ ສຳລັບ ສປປ ລາວ ໃນການຍົກຖານະບົດບາດຂອງຕົນ ຂຶ້ນອີກລະດັບໜຶ່ງໃນເວທີພາກພື້ນ ແລະ ສາກົນ; ເຮັດໃຫ້ສະມາຊິກອາເຊັມ ຮູ້ແນວທາງນະໂຍ ບາຍເປີດກວ້າງການພົວພັນຮ່ວມມືກັບຕ່າງປະເທດຂອງລາວ ໃນລະດັບພາກພື້ນ ແລະ ສາກົນ ໂດຍສອດຄ່ອງຕາມແນວທາງການຕ່າງປະເທດສັນຕິພາບ, ເອກະລາດ, ມິດຕະ ພາບ ແລະ ການຮ່ວມມືຂອງພັກ-ລັດເຮົາ; ເປັນການສະແດງເຈດຕະນາລົມດ້ານການເມືອງຂອງລັດຖະບານລາວ ໃນການເປັນເຈົ້າການຮ່ວມມືຢ່າງຈິງໃຈ ແລະ ສ້າງຄວາມໄວ້ເນື້ອ ເຊື່ອໃຈ ກັບບັນດາ ປະເທດອາຊີ ແລະ ເອີຣົບ ກໍຄືກັບສາກົນ; ນຳໃຊ້ກາລະໂອກາດໃນການຈັດກອງປະຊຸມສຸດຍອດຄັ້ງນີ້ ເປັນການປະກອບສ່ວນເຂົ້າໃນການສົ່ງເສີມ ແລະ ປົກປັກ ຮັກສາສັນຕິພາບ, ສະເຖຍລະພາບໃນພາກພື້ນ ອາຊີ-ເອີຣົບ ແລະ ໃນໂລກ ເພື່ອສ້າງເງື່ອນໄຂອັນດີ ໃນການສ້າງສາພັດທະນາເສດຖະກິດ-ສັງຄົມຂອງລາວ; ຈະສາມາດ ຖອດຖອນບົດຮຽນ ແລະ ປະສົບການຄັ້ງສຳຄັນ ໃຫ້ແກ່ປະເທດເຮົາ ໃນການຈັດກອງປະຊຸມສາກົນ, ລະດັບພາກພື້ນ ແລະ ລະດັບໂລກ; ເປີດໂອກາດໃຫ້ປະເທດສະມາຊິກ ອາເຊັມເຂົ້າໃຈສະພາບຄວາມເປັນຈິງຂອງການພັດທະນາຢູ່ ສປປ ລາວ. ພ້ອມກັນນີ້ ຍັງເປັນການເພີ່ມທະວີການຮ່ວມມື ແລະ ສົ່ງເສີມການເຊື່ອມໂຍງດ້ານເສດຖະກິດກັບບັນ ດາປະເທດໃນພາກພື້ນອາຊີ ແລະ ເອີຣົບ ເພື່ອສົ່ງເສີມການສົ່ງອອກສິນຄ້າຂອງລາວ ແລະ ດຶງດູດການລົງທຶນຈາກຕ່າງປະເທດ; ຍາດແຍ່ງການສະໜັບສະໜູນຊ່ວຍເຫລືອດ້ານ ທຶນຮອນ, ວິຊາການ, ເຕັກໂນໂລຊີ ແລະ ຖອດຖອນບົດຮຽນດ້ານຕ່າງໆ ເພື່ອມາໝູນໃຊ້ເຂົ້າໃນການພັດທະນາເສດຖະກິດ-ສັງຄົມ ພາຍໃນປະເທດ ໃຫ້ມີການຂະຫຍາຍຕົວ ເປັນກ້າວໆ; ເປັນການລະດົມການສະໜັບສະໜູນຈາກສະມາຊິກອາເຊັມ ໃນການເຈລະຈາເຂົ້າເປັນສະມາຊິກອົງການການຄ້າໂລກ ຂອງ ສປປ ລາວ ຊຶ່ງຖືກຮັບຮອງເອົາຢ່າງ ເປັນທາງການ ໃນວັນທີ 26 ຕຸລາ 2012 ນີ້. ໃນຂະນະດຽວກັນ ກໍຍັງເປັນໂອກາດອັນດີ ເພື່ອເຜີຍແຜ່ວັດທະນະທຳ, ຮີດຄອງປະເພນີອັນດີງາມ ແລະ ຄວາມເປັນເອກະລັກ ຂອງຊາດລາວ ອອກສູ່ສາຍຕາປະຊາຊົນທັງ ສອງພາກພື້ນ. ລວມທັງດຶງດູດນັກທ່ອງທ່ຽວເຂົ້າມາທ່ຽວລາວ ໃຫ້ນັບມື້ຫລາຍຂຶ້ນ ໂດຍສະເພາະແມ່ນການ ໂຄສະນາເຜີຍແຜ່ປີທ່ຽວ ທ່ຽວລາວ ໃນປີ 2012 ເຊັ່ນດຽວກັນ.
ທ່ານຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ຍັງໃຫ້ຮູ້ອີກວ່າ: ໃນມື້ດຳເນີນກອງປະຊຸມ ວັນທີ 05-06 ແມ່ນຈະໄດ້ປິດໂຮງຮຽນ ເພື່ອສະດວກ ໃນການສັນຈອນ ໂດຍຈະມີເຈົ້າໜ້າທີ່ຕຳຫລວດຈະລາຈອນ ອຳນວຍຄວາມສະດວກໃຫ້ແກ່ການສັນຈອນໄປ-ມາ ຂອງປະຊາຊົນ ແລະ ການເຄື່ອນຂະບວນຂອງຄະນະຜູ້ແທນ ໃນນະຄອນຫລວງວຽງຈັນ. ສຳລັບນັກຂ່າວ ກໍຄື ສື່ມວນຊົນຈາກຕ່າງປະ ເທດ ປະຈຸບັນ ມີນັກຂ່າວປມານ 400 ກວ່າຄົນ ໄດ້ລົງທະບຽນແລ້ວ, ໃນນີ້ ບໍ່ນັບນັກຂ່າວທາງການ ທີ່ຕິດຕາມຄະນະຜູ້ແທນ ໂດຍໄດ້ມີການກະກຽມສູນຂ່າວພາຍໃນ ແລະ ຕ່າງປະເທດ ຢູ່ສູນຫລັກ 5 ICTC, ມີການກະກຽມບໍລິການຄົບຊຸດ ເປັນຕົ້ນການຮັບປະກັນການນຳໃຊ້ ອິນເຕີເນັດ, ການສົ່ງສັນຍານດາວທຽມຖ່າຍທອດສົດ ແລະ ອື່ນໆ./.
ລາວຮີບຮ້ອນຮ່າງກົດໝາຍ (ຂພສ) ເພື່ອນຳສະເໜີກອງປະຊຸມສະພາທ້າຍປີ 2012
ລາວຮີບຮ້ອນຮ່າງກົດໝາຍ (ຂພສ) ເພື່ອນຳສະເໜີກອງປະຊຸມສະພາທ້າຍປີ 2012
* ລັດຖະບານລາວເລັ່ງຮ່າງກົດໝາຍວ່າດ້ວຍເສດຖະກິດພິເສດ ຮີບດ່ວນເພື່ອຈະນຳສະເໜີຕໍ່ກອງປະຊຸມສະໄໝສາມັນຂອງສະພາແຫ່ງຊາດໃນວາລະທ້າຍປີ 2012 ໃນການພິຈາ ລະນາ ແລະ ຮັບຮອງເອົາ, ຂະນະທີ່ຄະນະກຳມະການແຫ່ງຊາດເພື່ອຄຸ້ມຄອງເຂດເສດຖະກິດພິເສດ ແລະ ເຂດເສດຖະກິດສະເພາະເຫັນວ່າ ຖ້າກົດໝາຍສະບັບດັ່ງກ່າວຫາກ ຖືກຮັບຮອງ ແລະ ປະກາດໃຊ້ຢ່າງເປັນທາງການກໍຈະກາຍເປັນເຄື່ອງ ມືນິຕິກຳ ເພື່ອດຶງດູດການລົງທຶນ ແລະ ການພັດທະນາເຂດເສດຖະກິດພິເສດຢູ່ ສປປ ລາວ ໃຫ້ປາກົດເປັນ ຈິງ ແລະ ມີປະສິດທິຜົນປະກອບສ່ວນ ແລະ ກະຕຸກຊຸກຍູ້ການພັດທະນາເສດ-ສັງຄົມຂອງຊາດ.
ກອງປະຊຸມທາບທາມຮ່າງກົດໝາຍວ່າດ້ວຍເຂດເສດຖະກິດພິເສດໄດ້ໄຂຂຶ້ນໃນວັນທີ 9 ຕຸລາ 2012 ຢູ່ສູນຮວ່ມມືສາກົນລາວ-ຍີ່ປຸ່ນ ນະຄອນຫລວງວຽງຈັນ ໂດຍການເປັນປະ ທານຂອງທ່ານນາງ ບຸນເພັງ ມູນໂພໄຊ ກຳມະການສູນກາງພັກ, ລັດຖະມົນຕີປະຈຳຫ້ອງການວ່າການລັດຖະບານທັງເປັນຮອງປະທານ ຜູ້ປະຈຳການຄະນະກຳມະການແຫ່ງຊາດ ເພື່ອຄຸ້ມຄອງເຂດເສດຖະກິດພິເສດ ແລະ ເຂດເສດຖະກິດສະເພາະພ້ອມລັດຖະມົນຕີ, ຫົວໜ້າກົມ, ນັກຊ່ຽວຊານກົດໝາຍ, ຕາງໜ້າຈາກແຂວງພາກເໜືອ-ໃຕ້ ແລະ ພາກ ລັດ-ເອກະຊົນເຂົ້າຮ່ວມກວ່າ 200 ທ່ານ ຊຶ່ງກອງປະຊຸມນີ້ ໄດ້ເປີດໂອກາດໃຫ້ທຸກພາກສ່ວນ ສະແດງຄວາມຄິດຄວາມເຫັນ, ປຶກສາຫາລືແລກປ່ຽນປະສົບການ, ຄວາມຄົ້ນຄວ້າ, ເຈາະຈີ້ມບັນຫາຕ່າງໆໂດຍເລັ່ງໃສ່ເຮັດໃຫ້ກົດໝາຍ ສະບັບນີ້ມີເນື້ອໃນສົມບູນ ແລະ ຄົບຖ້ວນຂຶ້ນກວ່າເກົ່າ.ຈາກນັ້ນຈະໄດ້ຄັດຈ້ອນ ແລະ ລົງເລິກລາຍລະອຽດ ເພື່ອກຽມນຳສະ ເໜີຕໍ່ກອງປະຊຸມສະໄໝສາມັນຂອງສະພາແຫ່ງຊາດໃນວາລະທ້າຍປີ 2012.
ອີງຕາມແຜນການສ້າງ ແລະ ປັບປຸງກົດໝາຍໄລຍະ 5 ປີ ຂອງຄະນະປະຈຳສະພາແຫ່ງຊາດທີ່ໄດ້ກຳນົດໄວ້ວ່າ: ໃຫ້ກົດໝາຍວ່າດວ້ຍເຂດເສດຖະກິດພິເສດ ເປັນໜຶ່ງໃນຈຳນວນ ກົດໝາຍທີ່ຕ້ອງນຳສະເໜີຕໍ່ກອງປະຊຸມສະໄໝສາມັນຂອງສະພາແຫ່ງຊາດໃນວາລະທ້າຍປີ 2012 ນີ້.
ທ່ານນາງ ບຸນເພັງ ມູນໂພໄຊ ກຳມະການສູນກາງພັກ, ລັດຖະມົນຕີປະຈຳຫ້ອງການວ່າການລັດຖະບານ ທັງເປັນຮອງປະທານຜູ້ປະຈຳການຄະນະກຳມະການແຫ່ງຊາດ ເພື່ອຄຸ້ມຄອງ ເຂດເສດຖະກິດພິເສດ ແລະ ເຂດເສດຖະກິດສະເພາະກ່າວວ່າ: ການປະກອບຄຳເຫັນ, ປຶກສາຫາລືແລກປ່ຽນ, ຄົ້ນຄວ້າ ແລະ ຖອດຖອນບົດ ຮຽນຄັ້ງນີ້ເພື່ອປັບປຸງຮ່າງກົດ ໝາຍສະບັບດັ່ງກ່າວໃຫ້ມີເນື້ອໃນຄົບຖ້ວນ ແລະ ຮັດກຸມກວ່າເກົ່າ ຊຶ່ງກົດໝາຍ ນີ້ໄດ້ກຳນົດລະບຽບຄຸ້ມຄອງ ແລະພັດທະນາຮອບດ້ານທີ່ມີຄຸນລັກສະນະສະເພາະແຕກຕ່າງ ກັບກົດໝາຍອື່ນ ເພື່ອສົ່ງເສີມ ແລະ ດຶງດູດການລົງທຶນປະກອບສ່ວນພັດທະນາເສດຖະກິດ-ສັງຄົມແຫ່ງຊາດ ຕາມເນື້ອໃນ 4 ບຸກທະລຸຂອງພັກ ເຊື່ອມເຂົ້າກັບເສດຖະກິດ ຂອງພາກພື້ນ ແລະ ສາກົນຕາມກົນໄກຕະຫລາດທີ່ມີລັກສະນະ ສະເພາະຂອງປະເທດເຮົາໃນການເລີ່ມສ້າງໜໍ່ແໜງອຸດສາຫະກຳ ແລະ ທັນສະໄໝຄືເສັ້ນທາງເຮັດໃຫ້ປະເທດ ຫລຸດພົ້ນອອກຈາກຄວາມດ້ອຍພັດທະນາໃນປີ 2020.
ຜູ້ປະຈຳການຄະນະກຳມະການແຫ່ງຊາດເພື່ອຄຸ້ມຄອງເຂດເສດຖະກິດພິເສດ ແລະ ເຂດເສດຖະກິດ ສະເພາະຍັງກ່າວຕື່ມອີກວ່າ: ຫລາຍປະເທດໄດ້ຕີລາຄາວ່າການສ້າງເຂດເສດ ຖະກິດພິເສດ (ຂພສ) ແມ່ນວິທີດຶງດູດການລົງທຶນທີ່ດີອີກວິທີໜຶ່ງໂດຍສະເພາະປະເທດພວມພັດທະນາທີ່ມີງົບປະມານຈຳກັດ. ຕົວຢ່າງບົດລາຍງານຂອງທະນາຄານໂລກປີ 2010 ສະແດງໃຫ້ເຫັນວ່າ: ການພັດທະນາ ຂພສ ມີການຂະຫຍາຍຕົວໄວ ໃນໄລຍະ 20 ປີຜ່ານມາ ໃນນັ້ນນັບແຕ່ຊຸມປີ 1986 ຂພສ ມີພຽງແຕ່ 176 ເຂດໃນ 47 ປະເທດ ແຕ່ມາ ຮອດປັດຈຸບັນນີ້ ໄດ້ເພີ່ມຂຶ້ນເຖິງ 3. 000 ກວ່າແຫ່ງໃນ 130 ປະເທດທົ່ວໂລກ. ສະເພາະ ສປປ ລາວ ເຮົາເອງຮອດປັດຈຸບັນນີ້, ຂພສ ມີທັງໝົດ 10 ເຂດ ໃນນັ້ນເຂດເສດ ຖະກິດພິເສດ 2 ເຂດ ແລະ ເຂດເສດຖະກິດສະເພາະ 8 ເຂດ. ແນວໃດກໍດີຈຸດພິເສດຂອງຮ່າງກົດໝາຍວ່າດ້ວຍເຂດເສດຖະກິດພິເສດ ເປັນກົດໝາຍແຕກຕ່າງຈາກກົດໝາຍ ທົ່ວໄປເພາະມີຄຸນລັກສະນະພິເສດ ແລະ ສະເພາະຂອງມັນໂດຍຖືເອົາຄຳຂັວນ: (ກ້າຄິດ, ກ້າປະດິດສ້າງ, ກ້າຫັນເປັນລະບຽບກົດໝາຍ, ກ້າຈັດຕັ້ງປະຕິບັດ ແລະ ກ້າຮັບຜິດຊອບ ຈຶ່ງສາມາດບຸກທະລຸກົນໄກອຸດຕັນ ແລະ ບັນຫາຄົງຄ້າງທີ່ມີຢູ່ໃນປັດຈຸບັນ).
ເກີດແຮງສັ່ນສະເທືອນ ໃນພື້ນທີ່ນະຄອນຫລວງຮ່າໂນ້ຍ
ຂ່າວສານຫວຽດນາມ (TTXVN) ລາຍງານວ່າ ໄດ້ເກີດແຮງສັ່ນສະເທືອນຂຶ້ນ ໃນພື້ນທີ່ນະຄອນຫລວງຮ່າໂນ້ຍ ເມື່ອເວລາ 10 ໂມງ 18 ນາທີ ຂອງວັນທີ 3 ຕຸລານີ້. ໃນຂະນະດຽວກັນ, ແຫລ່ງ ຂ່າວຈາກນະຄອນຫາຍຟ່ອງ ແລະ ແຂວງກວາງນິງ (ພາກຕາເວັນອອກສ່ຽງເຫນືອຫວຽດນາມ) ກໍໃຫ້ຮູ້ວ່າ ເກີດແຮງສັ່ນສະເທືອນເບົາໆຂຶ້ນ ໃນທ້ອງຖິ່ນເຫລົ່ານີ້ ພ້ອມໆກັນກັບເວລາທີ່ເກີດແຮງສັ່ນສະເທືອນໃນຮ່າໂນ້ຍ.
ຂ່າວແຈ້ງວ່າ ພະນັກງານທີ່ເຮັດວຽກຢູ່ໃນຫ້ອງການຕ່າງໆ ທີ່ຢູ່ໃນອາຄານສູງຫລາຍຊັ້ນ ຕ່າງກໍຮູ້ສຶກໄດ້ເຖິງແຮງສັ່ນສະເທືອນທີ່ກ່າວມານັ້ນ. ສະຖານທີ່ຕ່າງໆ ນັບທັງໃຈກາງເມືອງ ແລະເມືອງຕ່າງໆໃນນະຄອນຫລວງຮ່າໂນ້ຍ ຕ່າງກໍໄດ້ແຈ້ງໃຫ້ຮູ້ວ່າເກີດແຮງສັ່ນສະເທືອນຂຶ້ນແທ້. ຮອງສາດສະດາຈານ, ດຣ. ຫງວຽນຮົ່ງເຟືອງ, ຮອງຜູ້ອຳນວຍການສູນແຈ້ງເຕືອນແຜ່ນດິນໄຫວ ແລະ ເຕືອນໄພສຶນາມີ ຂອງຫວຽດນາມ ຢັ້ງຢືນວ່າ ໄດ້ເກີດແຮງສັ່ນສະເທືອນຈາກແຜ່ນດິນໄຫວຂຶ້ນທີ່ພື້ນທີ່ນະຄອນຫລວງ ຮ່າໂນ້ຍ. ແຕ່ເຖິງຢ່າງໃດກໍຕາມ, ຕົວເລກທີ່ແທ້ຈິງ ກ່ຽວກັບເຫດການແຜ່ນດິນໄຫວນັ້ນ ພວມດຳເນີນການຢູ່, ຊຶ່ງຂ່າວຫລ້າສຸດແຈ້ງວ່າ ຈຸດສູນກາງທີ່ເກີດແຮງສັ່ນສະເທືອນນັ້ນ ແມ່ນຢູ່ທີ່ນະຄອນ ຫາຍຟ່ອງ.
ເມື່ອເດືອນມີນາ ປີ 2011, ນະຄອນຫລວງ ຮ່າໂນ້ຍ ກໍເກີດແຮງສັ່ນສະເທືອນເຖິງລະດັບ 5, ຊຶ່ງເກີດຂຶ້ນຫລັງຈາກທີ່ເກີດເຫດການແຜ່ນດິນໄຫວ ຢູ່ໃນເຂດຊາຍແດນ ລາວ, ໄທ ແລະ ມຽນມາ (ເກີດຂຶ້ນໃນວັນທີ 24 ມີນາ)./.
ກອງປະຊຸມການເປັນຄູ່ຮ່ວມລັດຖະສະພາອາຊີ -ເອີຣົບ ຄັ້ງທີ 7 ອັດລົງດ້ວຍຜົນສໍາເລັດຢ່າງສະຫງ່າງາມ
ກອງປະຊຸມການເປັນຄູ່ຮ່ວມລັດຖະສະພາ ອາຊີ – ເອີຣົບ ຄັ້ງທີ 7 ໄຂຂຶ້ນຢ່າງເປັນທາງການ
ກອງປະຊຸມການເປັນຄູ່ຮ່ວມລັດຖະສະພາ
ອາຊີ – ເອີຣົບ ຄັ້ງທີ 7 ໄຂຂຶ້ນຢ່າງເປັນທາງການ
ກອງປະຊຸມການເປັນຄູ່ຮ່ວມລັດຖະສະພາອາຊີ-ເອີຣົບຄັ້ງທີ 7 (ASEP-7) ໄດ້ໄຂຂຶ້ນຢ່າງເປັນທາງການໃນຕອນເຊົ້າຂອງວັນທີ 3 ຕຸລາ 2012 ນີ້
ທີ່ໂຮງແຮມດອນຈັນພາເລດ ນະຄອນຫລວງວຽງຈັນ ແລະ ຈະດຳເນີນໄປ 2 ວັນ ໂດຍພາຍໃຕ້ການເປັນປະທານຂອງພະນະທ່ານ ນາງ ປານີ ຢາທໍ່ຕູ້
ປະທານອາເຊັບ 7, ປະທານສະພາແຫ່ງຊາດລາວ, ມີພະນະທ່ານ ທອງສິງ ທຳມະວົງ ປະທານກອງປະຊຸມສຸດຍອດອາຊີ-ເອີຣົບ ຄັ້ງທີ 9, ນາຍົກລັດ
ຖະມົນຕີ ແຫ່ງ ສປປ ລາວ, ພະນະທ່ານ ຣິກ ຕອຟ, ຫົວໜ້າຄະນະຜູ້ແທນປະເທດແບນຊິກ, ປະເທດເຈົ້າພາບຈັດກອງປະຊຸມ ASEP-6, ມີບັນດາຜູ້
ແທນ 30 ຄະນະຈາກ 27 ປະເທດ, 1 ລັດຖະສະພາເອີຣົບ, 3 ອົງການຈັດຕັ້ງສາກົນລວມ 250 ກວ່າທ່ານຂອງສອງທະວີບອາຊີ ແລະ ເອີຣົບເຂົ້າ
ຮ່ວມ.ໃນວາລະດຳເນີນກອງປະຊຸມໃນມື້ທຳອິດພາຍຫລັງທີ່ພະນະທ່ານປະທານກອງປະຊຸມນາງ ປານີ ຢາທໍ່ຕູ້ໄດ້ກ່າວຄຳປາໄສໄຂກອງປະຊຸມ ASEP-7ຢ່າງເປັນທາງການແລ້ວກອງປະຊຸມໄດ້ຮັບຟັງບົດຄຳເຫັນຂອງພະນະທ່ານນາຍົກລັດຖະມົນຕີ ແຫ່ງ ສປປ ລາວ ທອງສິງ ທຳມະວົງ, ບົດຄຳເຫັນຂອງປະ
ເທດເຈົ້າພາບຈັດກອງປະຊຸມ ASEP-6 ພະນະທ່ານ ຣິກ ຕອຟ.ໃນກອງປະຊຸມຄົບຄະນະວາລະທຳອິດໄດ້ເລືອກເອົາບຸກຄະລາກອນດຳເນີນກອງປະຊຸມ,
ຮັບຮອງເອົາວາລະກອງປະຊຸມ, ລະບຽບການດຳເນີນກອງປະຊຸມ,ຮັບຮອງເອົາສະມາຊິກໃໝ່ ຊຶ່ງປະກອບມີ 4 ປະເທດຄື: ອົສຕຣາລີ, ນິວຊີແລນ, ມຽນ
ມາ ແລະ ຣັດເຊຍພ້ອມທັງມີການປະກອບຄຳຄິດຄຳເຫັນຂອງຫົວໜ້າຄະນະຜູ້ແທນແຕ່ລະປະເທດ. ຕອນບ່າຍຂອງວັນດຽວກັນຫົວໜ້າຄະນະຜູ້ແທນແຕ່ລະ
ປະເທດໄດ້ເຂົ້າຢ້ຽມຂ່ຳນັບພະນະທ່ານ ຈູມມາລີ ໄຊຍະສອນ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ທີ່ສຳນັກງານປະ
ທານປະເທດ.
ສຳລັບມື້ທີສອງຂອງກອງປະຊຸມ (4.10.2012 ) ໄດ້ຈັດແບ່ງເປັນສອງກຸ່ມ ເພື່ອຄົ້ນຄວ້າປຶກສາຫາລືໃນຫົວຂໍ້ທີ່ແຕກຕ່າງກັນຄື: ກຸ່ມທີ 1 ໄດ້ປຶກສາຫາລື
ດ້ານເສດຖະກິດ ໂດຍລົງເລິກກ່ຽວກັບການຮັບປະກັນຄວາມຫມັ້ນຄົງດ້ານສະບຽງອາຫານໃນສະພາບການປ່ຽນແປງຂອງດິນຟ້າອາກາດຂອງໂລກໃນປະຈຸ
ບັນ ແລະ ເພີ່ມທະວີການຮ່ວມມືອາຊີ – ເອີຣົບໃນຂົງເຂດໜີ້ສິນສາທາລະນະເພື່ອພັດທະນາແບບຍືນຍົງ ໂດຍການເປັນປະທານຮ່ວມຂອງທ່ານ ດຣ. ນາງ
ສຸວັນເພັງ ບຸບຜານຸວົງ, ປະທານກຳມາທິການເສດຖະກິດແຜນການ ແລະ ການເງິນສະພາແຫ່ງຊາດລາວ ແລະ ທ່ານ ດຣ. ຮຸກ ກຣິດສະຕຽນ, ຮອງປະ
ທານສະພາບຸນເດັດສະຖາກສາທາລະນະລັດສະຫະພັນເຢຍລະມັນ ແລະ ກຸ່ມທີ 2 ໄດ້ປຶກສາຫາລືດ້ານສັງຄົມ ແລະ ສິ່ງແວດລ້ອມໂດຍລົງເລິກວຽກງານ
ການເປັນຄູ່ຮ່ວມອາຊີ – ເອີຣົບ ໃນການເພີ່ມທະວີການມີສ່ວນຮ່ວມຂອງສັງຄົມ ເພື່ອການຄຸ້ມຄອງໄພພິບັດໂດຍການເປັນປະທານຮ່ວມຂອງທ່ານ ຫງວຽນ
ວັນ ຕຽນ, ຮອງປະທານກຳມາທິການສັງຄົມສະພາແຫ່ງຊາດ ສສ ຫວຽດນາມ ແລະຈາກລັດຖະສະພາເອີຣົບ. ກອງປະຊຸມຄະນະກຳມະການຮ່າງຖະແຫຼງ
ການອາເຊັບ-7 ໂດຍການເປັນປະທານຂອງທ່ານ ສຈ. ດຣ. ນາງ ບຸນຍົງ ບຸບຜາ,ປະທານຄະນະສະມາຊິກສະພາແຫ່ງຊາດເພດຍິງ, ຮອງປະທານກຳມາ
ທິການຕ່າງປະເທດສະພາແຫ່ງຊາດລາວ. ກອງປະຊຸມຄົບຄະນະວາລະສຸດທ້າຍເພື່ອຮັບຮອງເອົາຖະແຫລງການຂອງກອງປະຊຸມ ASEP-7 ໂດຍການເປັນ
ປະທານຂອງພະນະທ່ານນາງ ປານີ ຢາທໍ່ຕູ້, ປະທານສະພາແຫ່ງຊາດລາວ.
ຜູ້ແທນ 30 ຄະນະເດີນທາງມາເຂົ້າຮ່ວມກອງປະຊຸມອາເຊັບ 7
ມາຮອດວັນທີ 2 ຕຸ ລາ 2012 ຄະນະຜູ້ແທນລັດຖະສະພາຕ່າງປະເທດຈຳນວນ 30 ຄະນະຈາກສອງທະວີບອາຊີ ແລະ ເອີຣົບ ໄດ້ເດີນທາງມາເຖິງ
ນະຄອນຫລວງວຽງຈັນເປັນທີ່ຮຽບຮ້ອຍແລ້ວເພື່ອເຂົ້າຮ່ວມກອງປະຊຸມການເປັນຄູ່ຮ່ວມລັດຖະສະພາອາຊີ-ເອີຣົບ ຄັ້ງທີ 7 ຫລື ອາເຊັບ 7 ໂດຍໄດ້ຮັບການ
ຕ້ອນຮັບຈາກຜູ້ຕາງຫນ້າສະພາແຫ່ງຊາດລາວ ແລະ ຊາວນະຄອນຫລວງວຽງຈັນຢ່າງອົບອຸ່ນ ແລະ ປະທັບໃຈຕໍ່ແຂກທີ່ເດີນທາງມາເຖິງ. ຄະນະຜູ້ແທນສະ
ພາແຫ່ງຊາດ ສ.ສ ຫວຽດນາມທີ່ເດີນທາງມາເຂົ້າຮ່ວມກອງປະຊຸມ ASEP 7 ນຳໂດຍທ່ານ ຫງວຽນຊິງຮຸ່ງ ປະທານສະພາແຫ່ງຊາດຫວຽດນາມ ພ້ອມດ້ວຍ
ຄະນະຈຳນວນ 15 ທ່ານ, ສປ ຈີນ ນຳໂດຍທ່ານ ນານ ເຊັງຮົງຮອງປະທານກຳມາທິການຕ່າງປະເທດສະພາປະຊາຊົນຈີນ, ພ້ອມຄະນະຜູ້ແທນ 8 ທ່ານ,
ຣາຊະອານາຈັກກຳປູເຈຍນຳໂດຍທ່ານ ນາງ ຄວນ ສຸດາຣີ ຮອງປະທານສະພາແຫ່ງຊາດຜູ້ທີ 2 ພ້ອມດ້ວຍຄະນະ 12 ທ່ານ, ລັດຖະສະພາເອີຣົບນຳໂດຍ
ທ່ານ ເອລີ ຊາເບດ ແຈັກເກິນ ຄະນະກຳມະການກະສິກຳ ແລະ ພັດທະນາຊົນນະບົດ , ອະນຸກຳມະການດ້ານສິດທິມະນຸດທັງເປັນສະມາຊິກລັດຖະສະພາ
ເອີຣົບ. ພ້ອມຄະນະ 12 ທ່ານ, ຄະນະຜູ້ແທນສະພາສູງຣັດເຊຍນຳໂດຍທ່ານ ອັງດເຣັກລີມົບ ສະມາຊິກຄະນະກຳມະການຕ່າງປະເທດພ້ອມດ້ວຍຄະນະ 5
ທ່ານ, ຄະນະຜູ້ແທນສະພາຕໍ່າຣັດເຊຍ (ສະພາດູມາ) ນຳໂດຍທ່ານ ມາກຊິມ ເຊິນກາກກິນພ້ອມຄະນະ 4 ທ່ານ, ຣາຊະອານາຈັກໄທນຳໂດຍທ່ານ ຊຸຣາໃຈ
ລຽນບຸນເລີດໃຈ ຮອງປະທານວຸດທິສະພາຜູ້ທີ 1 ພ້ອມຄະນະ 7 ທ່ານ, ສະຫະພາບມຽນມານຳໂດຍທ່ານ ອູຄິນ ອອງມິນ ປະທານລັດຖະສະພາພ້ອມດ້ວຍ
ຄະນະ 5 ທ່ານ, ອົສຕຣາລີນຳໂດຍທ່ານ ນາງ ອານາເບີກີ ຮອງປະທານສະພາອົສຕຣາລີ, ໂອຕຣິສນຳໂດຍທ່ານ ສະເຕັບຟານ ມາກໂກວິສ ສະມາຊິກສະ
ພາແຫ່ງຊາດ, ແບນຊິກນໍາໂດຍທ່ານ ຣິກທອບ, ບຣູໄນນຳໂດຍທ່ານ ເປຮິນ ດາໂຕະ ຮາຈິ ອິດສາບິນ ອີບຣາຮິມ ປະທານສະພາບຣູໄນດາຣູຊາລາມ,ດານ
ມາກນຳໂດຍທ່ານ ກາຣິນ ກາສຕິກ, ແຟັງລັງນຳໂດຍທ່ານ ໄອລາ ປາໂລນິມີ, ເຢຍລະມັນນຳໂດຍທ່ານ ດຣ. ຄຣິສຕຽນ ຣຸກ ຮອງປະທານລັດຖະສະພາເຢຍ
ລະມັນ, ຮົງກາລີ ນຳໂດຍທ່ານ ອັນດໍ ນາກີ ຮອງປະທານຄະນະກຳມະການພັດທະນາແບບຍືນຍົງ, ກອງທຶນການເງິນສາກົນ (IMF) ນຳໂດຍທ່ານ ຊານເຈ
ການລາ, ອິນເດຍນຳໂດຍທ່ານ ກຣີສ ນາວາມີ ມູຣູກາກູນເດີ, ອິນໂດເນເຊຍນຳໂດຍທ່ານ ຮາຍໂຢໂນ ອິສະມານຮອງປະທານຄະນະກຳມະການການຮ່ວມມື
ສາກົນ, ອຽກລັງນຳໂດຍທ່ານ ໂດມີນິກ ແຮນນີແກນ ຮອງປະທານກຳມາທິການຕ່າງປະເທດລັດຖະສະພາເອີຣົບ, ຢີ່ປຸ່ນນຳໂດຍທ່ານ ໂມໂຕະ ຢູກິຟິຈິອິ ສະ
ມາຊິກລັດຖະສະພາ, ມາເລເຊຍນຳໂດຍທ່ານ ຕັນສະຣິ ອາບູຊາຮາອູຈັງ ປະທານວຸດທິສະພາ, ນິວຊີແລນນຳໂດຍທ່ານ ຈອນ ຮາແຢດ ຫົວຫນ້າກຳມາທິການ
ຕ່າງປະເທດ, ປ້ອງກັນຊາດ ແລະ ການຄ້າ, ປາກິດສະຖານນຳໂດຍທ່ານ ຊາເບຍ ອາລີບາລອກ ຮອງປະທານວຸດທິສະພາປັອກຕຸຍກາຍນຳໂດຍທ່ານ ນາງ
ອານກີລາ ກູແອຣາ, ສ.ເກົາຫລີ ນຳໂດຍທ່ານ ກີວູນແບ, ສິງກະໂປນຳໂດຍ ທ່ານ ດຣ. ມູຮາມມັດ, ແອັສປາຍນຳໂດຍທ່ານ ເຈນີ ຈໍດີ ຮອງປະທານລັດຖະສະ
ພາຜູ້ທີ 4, ຟີລິບປິນນຳໂດຍທ່ານ ອານໂຕນີໂອ ເດີກຸສມານ ຫົວຫນ້າຫ້ອງການພົວພັນສາກົນ ແລະ ພິທີການ, ວຸດທິສະພາແຫ່ງຟີລິບປິນ, ອົງການສະຫະປະ
ຊາຊາດ ເພື່ອການພັດນາ (UNDP) ນຳໂດຍທ່ານ ມິງຟາມ ຜູ້ຕາງຫນ້າອົງການ ສປຊ ເພື່ອການພັດທະນາປະຈຳ ສປປ ລາວ,ອົງການ UNISDR ນຳໂດຍ
ທ່ານນາງ ມາກາແຣດຕາ ວອນສະຕອມຜູ້ຕາງຫນ້າພິເສດເລຂາທິການໃຫຍ່ ສປຊ ເພື່ອປ້ອງກັນໄພພິບັດ. ສະເພາະຕອນຄ່ຳຂອງວັນທີ 2 ຕຸລາ 2012 ທີ່ໂຮງ
ແຮມດອນຈັນພາເລດ ທ່ານ ດຣ. ໄຊສົມພອນ ພົມວິຫານຮອງປະທານສະພາແຫ່ງຊາດລາວທັງເປັນຫົວຫນ້າຄະນະກຳມະການຈັດຕັ້ງກອງປະຊຸມອາເຊັບ 7 ກໍ່
ໄດ້ຈັດງານລ້ຽງອາຫານຄ່ຳຕ້ອນຮັບຄະນະຜູ້ແທນທຸກພາກສ່ວນທີ່ເດີນທາງມາເຂົ້າຮ່ວມໃນກອງປະຊຸມຄັ້ງນີ້. ງານລ້ຽງດຳເນີນໄປດ້ວຍບັນຍາກາດ ແລະ ໄມຕີຈິດ
ຖານມິດຕະພາບດ້ວຍຄວາມອົບອຸ່ນ ແລະ ມ່ວນຊື່ນ.
ສະພາການຄ້າອາເມຣິກັນ ເປີດສໍານັກງານ ທີ່ນະຄອນຫລວງວຽງຈັນ
ພິທີເປີດ ສະພາການຄ້າອາເມຣິກັນ ທີ່ນະຄອນຫລວງວຽງຈັນ ເມື່ອໝໍ່ໆ ມານີ້.
ສະພາການຄ້າອາເມຣິກັນເປີດສໍານັກງານປະຈໍານະຄອນວຽງຈັນ ໂດຍຖືເປັນພາກສ່ວນນຶ່ງຂອງການເສີມສ້າງບົດບາດຂອງສະຫະລັດທັງໃນດ້ານການຄ້າແລະການລົງທຶນ ໃນພູມິພາກອາຊ່ຽນ.
ສະພາການຄ້າອາເມຣິກັນ (AMCHAM) ໄດ້ເປີດສໍານັການປະຈໍານະຄອນວຽງຈັນ ຢ່າງເປັນທາງການໃນທ້າຍເດືອນກັນຍານີ້ ໂດຍມີບັນດາຜູ້ຕາງໜ້າຂອງພາກລັດ ແລະພາກເອກກະຊົນລາວ ແລະສະຫະລັດຫຼາຍກວ່າ 70 ຄົນ ເຂົ້າຮ່ວມເປັນກຽດ ໃນພິທີແລະການເປີດສໍານັກງານປະຈໍານະຄອນວຽງຈັນໃນຄັ້ງນີ້ ກໍເປັນໄປຕາມການອະນຸຍາດຂອງກະ ຊວງການຕ່າງປະເທດຂອງລາວ ທີ່ໄດ້ມີຜົນສັກສິດນັບແຕ່ທ້າຍ ເດືອນກໍລະກົດປີນີ້ເປັນຕົ້ນມາແລ້ວ.
ໃນໂອກາດດັ່ງກ່າວນີ້ ທ່ານນາງ Karen Stewart ເອກອັກຄະລັດຖະທູດ ສະຫະລັດ ປະຈໍາລາວ ກໍໄດ້ຖະແຫຼງຢືນຢັນວ່າ ສະພາການຄ້າອາເມຣິກັນຈະມີບົດບາດອັນສໍາຄັນໃນການເສີມຂະຫຍາຍການຄ້າ ແລະການລົງທຶນໃນລາວ ຊຶ່ງກໍຖືເປັນພາກສ່ວນນຶ່ງທີ່ສໍາຄັນຂອງການເສີມສ້າງການພົວພັນ ແລະຮ່ວມມືທາງເສດຖະກິດລະຫວ່າງສະຫະລັດກັບກຸ່ມອາຊຽນຫຼາຍຂຶ້ນຢ່າງບໍ່ຢຸດຢັ້ງ.
ທັງນີ້ ເຖິງແມ່ນວ່າໃນປັດຈຸບັນ ຈະມີພາກສ່ວນເອກກະຊົນຈາກສະຫະລັດພຽງແຕ່ 40 ລາຍ
ທີ່ໄດ້ຮັບອະນຸຍາດໃຫ້ລົງທຶນໃລາວແລະມີມູນຄ່າການລົງທຶນລວມກັນ ພຽງ 77 ລ້ານໂດລາ ກັບທັງຍັງມີມູນຄ່າການລົງທຶນ ແລະການຄ້າລະຫວ່າງສະຫະລັດກັບລາວຈະເພີ່ມຂຶ້ນຢ່າງຕໍ່ເນື່ອງ ນັບຈາກນີ້ເປັນຕົ້ນໄປ. ເນື່ອງຈາກທາງການສະຫະລັດຖືວ່າລາວກໍຄືກຸ່ມອາຊຽນນັ້ນ ເປັນພູມິພາກທີ່ມີຄວາມສໍາຄັນຢ່າງຍິ່ງນັ້ນເອງ ດັ່ງທີ່ເຈົ້າໜ້າທີ່ຂັ້ນສູງໃນສະ ພາການຄ້າອາເມຣິກັນໄດ້ໃຫ້ການຢືນຢັນວ່າ:
“ອາຊ່ຽນແມ່ນເປັນຈຸດໝາຍປາຍແຫ່ງໃຫຍ່ທີ່ສຸດ ສໍາລັບການລົງທຶນຕ່າງປະເທດ ໂດຍກົງຂອງອາເມຣິກາໃນເອເຊຍ ແລະປະທານາທິບໍດີໂອບາມາກໍໄດ້ລະບຸວ່າ ການສົ່ງອອກແມ່ນຫົນທາງທີ່ນໍາພາອາເມຣິກາ ອອກຈາກສະພາວະຫຍຸ້ງຍາກ ທາງການເງິນ ແລະກັບຄືນໄປຍັງຄວາມຈະເລີນຮຸ່ງເຮືອງ ແລະທ່ານໄດ້ທ້າທາຍ
ໃຫ້ ອາເມຣິກາເພິ່ມທະວີການສົ່ງອອກໄປຍັງອາຊ່ຽນ ຂຶ້ນສອງເທົ່າໂຕ ພາຍໃນເວລາ 5 ປີ.”
ອິງຕາມລາຍງານຂອງສະພາທຸລະກິດສະຫະລັດກັບອາຊ່ຽນ (US-ASEAN Business Council) ໄດ້ລະບຸວ່າການລົງທຶນຂອງບັນດານັກທຸລະກິດຈາກສະຫະລັດໃນອາຊ່ຽນມີມູນຄ່າລວມຫຼາຍກວ່າ 170,000 ລ້ານໂດລາ ໃນປັດຈຸບັນນີ້ ຊຶ່ງຖືວ່າ ເປັນມູນຄ່າການລົງທຶນລວມທີ່ຫຼາຍກວ່າການລົງທຶນຂອງສະຫະລັດ ໃນກອງປະຊຸມລະຫວ່າງສະພາການຄ້າສະຫະລັດ-ອາຊ່ຽນ (US-ASEAN Business Council) ແລະຄຸນະເຈົ້າໜ້າທີ່ຝ່າຍການຄ້າຂອງລາວ
ຈີນເຖິງ 3 ເທົ່າ ຍິ່ງໄປກວ່ານັ້ນ ລັດຖະບານສະຫະລັດ ກໍຍັງໄດ້ວາງເປົ້າໝາຍທີ່ຈະເພີ່ມມູນຄ່າການຄ້າກັບອາຊ່ຽນຈາກ 2 ແສນລ້ານໂດລາໃນປັດຈຸບັນຂຶ້ນອີກ 5 ເທົ່າພາຍໃນປີ 5 ປີ ຕໍ່ໜ້າອີກດ້ວຍ.
ແຕ່ຢ່າງໃດກໍຕາມ ທ່ານທອງສິງ ທໍາມະວົງ ນາຍົກລັດຖະມົນຕີລາວ ກໍໄດ້ເນັ້ນຢໍ້າກ່ອນໜ້ານີ້ວ່າ ຄວາມແຕກໂຕນກັນຂອງລະດັບການພັດທະນາທາງເສດຖະກິດໃນປະເທດສະມາ ຊິກອາຊ່ຽນຍັງຄົງເປັນອຸບປະສັກຕໍ່ການພັດທະນາອາຊ່ຽນໄປສູ່ປະຊາຄົມ ນາໆຊາດອັນນຶ່ງ ອັນດຽວກັນທີ່ໄດ້ວາງເປົ້າໝາຍຮ່ວມກັບໄວ້ໃນປີ 2015 ຈຶ່ງເຮັດໃຫ້ຕ້ອງແກ້ໄຂບັນຫາດັ່ງກ່າວນີ້ຢ່າງຮີບດ່ວນທີ່ສຸດ.
ອິງຕາມສະຖິຕິຂອງສໍານັກງານເລຂາທິການອາຊ່ຽນ ກໍໄດ້ລະບຸວ່າສິງຄະໂປ ເປັນປະເທດທີ່ມີການພັດທະນາທາງເສດຖະກິດສູງສຸດໃນອາຊ່ຽນ ຊຶ່ງໃນປັດຈຸບັນນີ້ ກໍປາກົດວ່າຍອດ ຜະລິດລວມພາຍໃນຂອງສິງຄະໂປສາມາດຄິດສະເລ່ຍເປັນລາຍຮັບຂອງປະຊາຊົນໄດ້ເຖິງ 50,000 ໂດລາວຕໍ່ຄົນຕໍ່ປີ ຊຶ່ງຖືເປັນລາຍໄດ້ສະເລ່ຍສູງກວ່າປະຊາຊົນໄທ ລາວ ແລະ ມຽນມາເຖິງ 10 ເທົ່າ ແລະ 100 ເທົ່າຕາມລໍາດັບ.
ທາງດ້ານທ່ານ ສຸຣິນ ພິດສຸວັນ ເລຂາທິການອາຊ່ຽນ ກໍໄດ້ສະແດງຄວາມເຊື່ອໝັ້ນວ່າ ອາຊ່ຽນຈະສາມາດຫລຸດຄວາມແຕກໂຕນກັນຂອງລະດັບການພັດທະນາທາງເສດຖະກິດໄດ້ດ້ວຍການເປີດເສລີທາງການຄ້າ ການລົງທຶນ ແລະການບໍລິການຢ່າງແທ້ຈິງ ຊຶ່ງຈະເປັນຜົນເຮັດໃຫ້ນາໆ ຊາດ ເຂົ້າມາເສີມຂະຫຍາຍການຮ່ວມມືທາງເສດຖະກິດກັບອາຊ່ຽນ ຫຼາຍຂຶ້ນຢ່າງຕໍ່ເນື່ອງ ແລະໃນນີ້ກໍລວມເຖິງການເສີມຂະຫຍາຍການຮ່ວມມືກັບສະຫະລັດອາເມຣິກາດ້ວຍ.
ຂ່າວຈາກ Voice of America